**PRVA SUŠAČKA HRVATSKA GIMNAZIJA**

**Dragi učenici, nastavnici i djelatnici,**

kada sam prije dugih 40-ak godina, baš kao što vi to činite danas, prolazio hodnicima moje škole, sjedio u tada drvenim klupama, iščekujući ispitivanje ili kontrolni, iznenadni diktat ili provjeru znanja, u pauzama između satova, razmišljao sam, baš kao što vi to činite danas, o putu kojim želim ići i budućnosti koja me čeka.

U mojoj glavi vrtjela su se mnoga pitanja. O fakultetu koji želim upisati, područjima koja me zanimaju, profesiji koja će na koncu odrediti moj životni put. Naravno, ni u primisli mi tada nije bilo, da ću vam eto jednog dana pisati pismo kao gradonačelnik ovog grada.

Dok sam sjedio u školskom dvorištu moje škole, pitao sam se, upravo ono što se i vi pitate danas. Vremena su se promijenila, ali čini mi se kako su ona najvažnija životna pitanja ostala ista.

Ta su životna pitanja i nedoumice upravo ona životna pitanja koja je u nama pobudila ova škola. I to je ono što nam je, kao bivšim ili sadašnjim učenicima ove škole zajedničko.

Upravo ta pitanja pokazuju istinsku vrijednost učenja i kvalitete koju Sušačka gimnazija svojom dugogodišnjom tradicijom obrazovanja pruža, pritom izlazeći iz okvira svakodnevnog obrazovanja i pružajući uvijek nešto više, uvijek nešto drugačije, i uvijek nešto riječko.

Na koncu, upravo su te vrijednosti i osobitosti drugačije od drugih i dovele naš grad do prestižne titule Europske prijestolnice kulture, u kojoj će siguran sam i Sušačka gimnazija biti naš partner, jer baš kao što je ova škola velik dio života sviju nas, tako je i ovaj projekt velik dio života i identiteta ovog grada.

Meni osobno, s ponosom mogu reći, ova je škola pružila puno više od onoga što se u ono vrijeme pružalo učenicima u školama. Pružila mi je znanje, želju, ali i načine kako naučiti i postići više, kako postati boljim čovjekom.

Danas, ova škola te iste vrijednosti pruža i vama, i svojim radom nastoji oplemeniti vaše živote i učiniti vas spremnima za životne izazove.

A meni ne preostaje ništa više nego vam čestitati na velikih 390. godina učenja i stvaranja mladih ljudi i kao vaš bivši školski kolega, apelirati na sve vas da ustrajete, trudite se i učite, jer u rukama pravih ljudi, znanje uistinu jest najveća moć.

Vaš bivši učenik i školski kolega,

|  |  |
| --- | --- |
|  | cid:115263D4-63F0-4D7B-9072-F6FA852F3689@dummy.porta.siemens.net  **Vojko Obersnel** |